《将至金陵谒曾子开侍郎》
宋代·郭祥正

秋空久不雨，漠漠风卷沙。胡为起高兴，昨夜辞山家。

明投金陵郭，府观凌紫霞。公解豫章榻，我停银汉槎。

一倾别后言，电雹鸣交加。借公口中春，发我枝上花。

又如出地雷，空山走龙蛇。公能结明主，我亦思无邪。

但惊歧路别，进退各有涯。浮生能几时，鬓发忽已华。

会合岂易得，兵厨酒仍佳。慎勿学谢安，扪涕空戚嗟。

作者简介：郭祥正（1035～1113）北宋诗人。字功父，一作功甫，自号谢公山人、醉引居士、净空居士、漳南浪士等。当涂（今属安徽）人。皇祐五年进士，历官秘书阁校理、太子中舍、汀州通判、朝请大夫等，虽仕于朝，不营一金，所到之处，多有政声。一生写诗1400余首，著有《青山集》30卷。他的诗风纵横奔放，酷似李白。